
RAPORT
cu  privire la reexaminarea  Legii  pentru respingerea Ordonanţei de urgenţă a Guvernului nr.37/2009 privind unele măsuri de îmbunătăţire a activităţii administraţiei publice, ca urmare a Deciziei Curţii Constituţionale nr. 1.257 din 7 octombrie 2009, publicată în Monitorul Oficial al României, Partea I, nr. 758 din 6 noiembrie 2009
În conformitate cu prevederile art. 134 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, cu cererea de reexaminare a Legii  pentru respingerea Ordonanţei de urgenţă a Guvernului nr.37/2009 privind unele măsuri de îmbunătăţire a activităţii administraţiei publice, ca urmare a Deciziei Curţii Constituţionale nr. 1.257 din 7 octombrie 2009, publicată în Monitorul Oficial al României, Partea I, nr. 758 din 6 noiembrie 2009, trimisă cu adresa nr. PL x 307 din 16 decembrie 2009, înregistrată cu nr. 31/605 din 16 decembrie 2009.
La data de 14 decembrie 2009 Senatul, în calitate de primă Cameră sesizată,  a reexaminat legea  în raport de decizia Curţii Constituţionale nr. 1.257 din 7 octombrie 2009, publicată în Monitorul Oficial al României, Partea I, nr. 758 din 6 noiembrie 2009, a acceptat obiecţiunile de neconstituţionalitate şi a adoptat Legea pentru respingerea  Ordonanţei de urgenţă a Guvernului nr.37/2009 privind unele măsuri de îmbunătăţire a activităţii administraţiei publice.

Camera Deputaţilor, conform prevederilor art. 75 alin. (1) şi (3) din Constituţia României, republicată şi ale art. 92 alin.(9), pct. 2 lit. i) din Regulamentul Camerei Deputaţilor este Cameră Decizională, cu excepţia art. II din Ordonanţa de urgenţă a Guvernului nr.37/2009 privind unele măsuri de îmbunătăţire a activităţii administraţiei publice, cu privire la care Senatul este Cameră decizională.
În conformitate cu prevederile art. 61 din Regulamentul Camerei Deputaţilor, membrii Comisiei  juridice, de disciplină şi imunităţi au examinat cererea de reexaminare a Legii  pentru aprobarea Ordonanţei de urgenţă a Guvernului nr.37/2009 privind unele măsuri de îmbunătăţire a activităţii administraţiei publice, ca urmare a Deciziei Curţii Constituţionale nr. 1.257 din 7 octombrie 2009, publicată în Monitorul Oficial al României, Partea I, nr. 758 din 6 noiembrie 2009 prin care legea este declarată neconstituţională, precum şi legea adoptată de Senat, în şedinţa din 16 februarie 2010.
Din numărul total de 26 de  membri ai Comisiei juridice, de disciplină şi imunităţi au participat la şedinţă  24 deputaţi.
La dezbateri a participat, în calitate de invitat, doamna Alina Bica, secretar de stat în Ministerul Justiţiei 
Cu ocazia dezbaterilor şi pe baza opiniilor exprimate de către membrii comisiei şi de către invitaţi s-a constatat că Legea pentru respingerea Ordonanţei de urgenţă a Guvernului nr.37/2009 privind unele măsuri de îmbunătăţire a activităţii administraţiei publice este neconstituţională, întrucât prin Ordonanţa de urgenţă a Guvernului nr. 37/2009, astfel cum a fost aprobată prin lege de către Parlament, a fost afectat regimul juridic al serviciilor publice deconcentrate ale ministerelor, precum şi statutul juridic al unor funcţionari publici de conducere din sfera serviciilor publice deconcentrate ale ministerelor şi ale celorlalte organe ale administraţiei publice centrale din unităţile administrativ-teritoriale, stabilit prin Legea nr. 188/1999, republicată, cu modificările şi completările ulterioare, adoptată de Parlament în conformitate cu prevederile art. 73 alin. (3) lit. j) din Legea fundamentală, potrivit cărora statutul funcţionarilor publici se stabileşte prin lege organică. De asemenea, prin întreg conţinutul reglementării, Guvernul a intervenit într-un domeniu pentru care nu avea competenţa materială, încălcând dispoziţiile art. 115 alin. (6) din Constituţie.
Curtea Constituţională a statuat în mod constant în jurisprudenţa sa că viciul de neconstituţionalitate a unei ordonanţe simple sau ordonanţe de urgenţă emise de Guvern nu poate fi acoperit prin aprobarea de către Parlament a ordonanţei respective. În consecinţă, legea care aprobă o ordonanţă de urgenţă neconstituţională este ea însăşi neconstituţională.
Ţinând cont de existenţa viciului de neconstituţionalitate extrinsecă, constând în emiterea de către Guvern a unei ordonanţe de urgenţă într-un domeniu care, potrivit art. 115 alin. (6) din Constituţie, este sustras competenţei sale Curtea a constatat că examinarea celorlalte critici de neconstituţionalitate a Legii pentru respingerea Ordonanţei de urgenţă a Guvernului nr. 37/2009 nu mai este necesară.

În urma dezbaterilor şi a opiniilor exprimate şi pe baza argumentelor Curţii Constituţionale s-a constatat că legea de aprobare a ordonanţei este neconstituţională şi membrii Comisiei au hotărât, cu unanimitate de voturi, să propună plenului Camerei Deputaţilor adoptarea Legii pentru respingerea Ordonanţei de urgenţă a Guvernului nr.37/2009 privind unele măsuri de îmbunătăţire a activităţii administraţiei publice .
În raport de obiectul şi conţinutul său, proiectul de lege face parte din categoria legilor organice.
PREŞEDINTE,                                              SECRETAR,
           Daniel BUDA                                   Gabriel ANDRONACHE
Consilier 
Paul Şerban

